Okresná prokuratúra Nitra 
Damborského 1, 949 99 Nitra 1

Sp. zn. : 2 Pv 690/11/4403	Nitra, 19.1.2012
EEČ : 2-32-4-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátorka Okresnej prokuratúry Nitra
Rozhodnutie:
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
Skutková veta:
Ako otec mal. XXXXX, trvale bytom u matky XXXXX, XXXXX, XXXXX, hoci má k tomuto vyživovaciu povinnosť vyplývajúcu mu zo Zákona o rodine, ktorej výška mu bola určená rozsudkom Okresného súdu XXXXX sp.zn. 24P/216/2010-28 zo dňa 05.05.2011, ktorý nadobudol právoplatnosť dňa 23.06.2011, tak, že počnúc dňom 01.05.2010 má na výživu mal. XXXXX prispievať sumou vo výške 30% zo sumy životného minima na nezaopatrené neplnoleté dieťa alebo na nezaopatrené dieťa podľa osobitného zákona a to do 15-teho dňa v mesiaci vopred k rukám matky XXXXX, pričom zročné výživné za obdobie od 01.05.2010 do 30.04.2011 činí sumu 304,52 € a následne na základe rozsudku Okresného súdu XXXXX sp.zn. 17C/230/2010-62, ktorý nadobudol právoplatnosť dňa 09.11.2011 tak, že počnúc právoplatnosťou tohto rozsudku má na výživu mal. XXXXX prispievať sumou 50,- € mesačne vždy do 15-teho dňa v mesiaci vopred do rúk matky XXXXX, si vedome riadne neplní túto svoju povinnosť, čím od 01.05.2010 do 30.11.2011 dlhuje na výživnom k rukám matky XXXXX sumu 483,90 €.

Právna veta:

Odôvodnenie:
Uznesením povereného príslušníka PZ, OR PZ, OKP v Nitre ČVS: ORP-3039/NR-NR-2011 zo dňa 04.11.2011 bolo v zmysle § 199 odsek 1 Trestného poriadku začaté trestné stíhanie a následne uznesením zo dňa 05.12.2011 v zmysle ustanovenia § 206 odsek 1 Trestného poriadku vznesené obvinenie XXXXX pre prečin zanedbania povinnej výživy podľa § 207 odsek 1 Trestného zákona, ktorého sa mal dopustiť na horeuvedenom skutkovom základe.  

Obvinený XXXXX sa dňa 20.12.2011 do zápisnice o výsluchu obvineného po riadnom zákonnom poučení priznal k spáchaniu skutku, ktorý je mu kladený za vinu, pričom prehlásil, že využíva svoje právo dané mu v ustanovení § 34 odsek 1 Trestného poriadku a k veci ďalej vypovedať nebude.
XXXXX pri svojom výsluchu dňa 21.12.2011 potvrdila, že obvinený XXXXX zameškané výživné dodatočne v plnej výške splnil, nakoľko k jej rukám uhradil poštovými poukazmi zo dňa 16.12.2011 čiastku 531,42 € a priamou platbou v hotovosti čiastku 2,48 €, teda spolu sumu 533,90 €, čím si splatil zameškané výživné za období od 01.05.2010 do 21.12.2011 v stanovenom rozsahu. XXXXX zároveň potvrdila, že neplnenie si vyživovacej povinnosti zo strany obvineného nemalo trvalo nepriaznivé následky na vyživované dieťa mal. XXXXX.
Vyššie uvedenú skutočnosti potvrdzuje aj fotokópia poštovej poukážky, ktorá je súčasťou vyšetrovacieho spisu.

 	Podľa § 215 odsek 1 písmeno h/ Trestného poriadku, prokurátor zastaví trestné stíhanie, ak zanikla trestnosť činu.
Podľa § 86 písmeno a/ Trestného zákona trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr než sa súd odobral na záverečnú poradu.
Vzhľadom k tomu, že obvinený XXXXX uhradil zameškané výživné v celom rozsahu a jeho konanie nemalo trvalo nepriaznivé následky, bolo potrebné rozhodnúť tak ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Martina LudvováJakubíková
prokurátorka